જુહુ સર્કલ પાસે આવેલી બેસ્ટ (બૃહન્મુંબઈ ઇલેક્ટ્રિક સપ્લાય ઍન્ડ ટ્રાન્સર્પોટ) અન્ડરટેકિંગના જેવીપીડી ડેપોમાં મોટા પાયે ઠલવાઈ રહેલા કચરાને કારણે ત્યાંના દુકાનદારો તોબા પોકારી ઊઠ્યા છે. બેસ્ટ પ્રશાસન આ કચરાપેટી અન્ય સ્થળે ખસેડવામાં નિષ્ફળ સાબિત થઈ છે. ડેપોના કૅન્ટીનચાલકો કચરો દૂર કરવાની ફરિયાદ કરવાને બદલે ત્યાં જ કચરો ઠાલવી રહ્યા હોવાનો આક્ષેપ દુકાનદારોએ કર્યો હતો. જેવીપીડી ડેપોની બાજુમાં કૅન્ટીન ધરાવતા શિવકુમારે મિડ-ડે LOCALને કહ્યું હતું કે ‘સુધરાઈની ક્લીન-અપ વૅન ડેપોમાં મોટા પાયે જમા થયેલો કચરો ક્યારેક લઈ જાય છે અને ક્યારેક નથી લઈ જતી. કૅન્ટીનમાં નાસ્તો કરવા આવતા લોકોને કચરાને કારણે દુર્ગંધ અને મચ્છરોનો ત્રાસ સહન કરવો પડે છે. એની અસર અમારા વ્યવસાય પર પણ પડી છે. સુધરાઈ અને બેસ્ટ પ્રશાસને મળી ડેપોમાંથી આ કચરો ઠાલવવાની વ્યવસ્થા અન્ય સ્થળે કરવી જોઈએ.’